SV-statsrådene Heikki Holmås, Inga Marte Thorkildsen og Bård Vegar Solhjell signerer av i stil.

Bare uker før SV skal bli et miljøkritisk opposisjonsparti, flyr tre av partiets statsråder businessklasse til rådyre konferanser i New York. Det skriver VG Nett fredag.

Utviklingsminister Holmås (41), barne-, likestillings- og inkluderingsminister Thorkildsen (37) og miljøvernminister Solhjell (41) blir alle i New York fra søndag til torsdag under FN-arrangementene, som internt i Utenriksdepartementet (UD) omtales som «grisedyre».

VG er kjent med at flertallet skal bo på et hotell sentralt på Manhattan med en døgnpris på 2600 kroner, mens Thorkildsen skal bo i en juniorsuite i et såkalt «signaturhotell» i samme kjede, med en døgnpris på 3150 kroner.

Statsrådene flyr business med en snittpris på rundt 20.500 kroner per billett. Solhjell har med seg fem støttespillere, mens Holmås har med to. Thorkildsen reiser også sammen med to departementsansatte.

Utgiftene for fly og hotell for de tre statsrådene og deres følge blir ifølge VG cirka 350.000 kroner. På toppen av dette kommer utgifter under oppholdet og reisegodtgjørelser.

Utviklingsminister Heikki Holmås rekker fire USA-turer på under fire uker før Solberg-regjeringen overtar.

Han har ikke dårlig samvittighet for å reise fire ganger til USA på under fire uker.

- Nei, Norge skal være representert på viktige internasjonale arenaer. Frem til noen andre overtar er det min jobb å representere Norge på disse møtene, sier Holmås til VG på telefon fra New York.